3 Maart: Daar is ‘n verskil tussen of die Here kan en of Hy wil. - Jan van der Watt - www.bybelkennis.co.za
by Mitch Kalp · Published 03/03/2017 · Updated 01/03/2017
Mark 15:21-47 (fokus 15:21-32)
Ons kan vinnig sê: “Waar is die Here?” as ons in gebed ons vraelysie ingedien het en Hy nie dadelik gee wat ons vra nie.
Kyk wat gebeur aan die kruis (15:29-30). Mense stap verby en sê spottenderwyse dat Jesus van die kruis moet afklim, die tempel moet afbreek en in drie dae moet opbou, soos Hy mos beweer het Hy kon. Jesus kon, maar het nie. Waarskynlik sou dit die Joodse volk wakker geskud het. Tog doen Hy dit nie.
Die punt is: Jesus doen nie wat hulle vra nie. Beteken dit nou dat Hy nie daardie mense liefgehad het nie of miskien dat Hy hulle nie wou help nie? Natuurlik nie. Daar was goeie redes waarom Hy dit nie gedoen het nie. Jesus se optrede op daardie oomblik het by God se groter plan ingepas en nie andersom nie.
Daarom, as Jesus nie alles doen wat op jou vraelysie staan nie, beteken dit ook nie dat Hy nie vir jou lief is nie. Dit beteken eerder dat God dink dit is nie die regte ding om op daardie oomblik te doen nie. As ons mooi daaroor dink, is dit die manier waarop Hy jou ook beskerm en jou lewe rig. En watter veilige hande is dit net nie om jou lewe in te plaas nie!
God sien dinge raak wat jy miskyk. Daarom moet jy leer aanvaar dat jou planne by God se groter plan moet inpas en nie andersom nie. Daarom moet jy sy keuses vir jou lewe vertrou en respekteer. God sal wel jou drome en planne op die beste manier waar maak. Jy moet geduldig wees.
Die Here is daar. Vertrou Hom met jou planne.